Vladimír Neff

**Vladimír Neff** (* 13. jún 1909, Praha – † 2. júl 1983, tamtiež) bol český spisovateľ, prekladateľ a scenárista, otec spisovateľa Ondřeja Neffa.

## Život
Neff sa narodil v Prahe, kde taktiež vychodil elitnú obecnú školu. Pochádzal z bohatej podnikateľskej rodiny, život obchodníka však vymenil za umeleckú dráhu. Medzi rokmi 1921 a 1925 navštevoval reálne gymnázium v Truhlářskej ulici a potom až do roku 1928 obchodnú akadémiu v Ženeve.

Po štúdiu pracoval v sklade porcelánu vo Viedni, a ako dobrovoľník v obchodnom dome v Brémach. Od roku 1935 pracoval ako cudzojazyčný lektor v pražskom nakladateľstve Melantrich, ale už od roku 1939 sa živil ako spisovateľ z povolania. Roku 1977 podpísal Antichartu.

## Tvorba
Jeho prvé literárne počiny sa datujú už do druhé polovice 30. rokov, predovšetkým sú to detektívne paródie a čiastočne politická satira. Za okupácie ho potom zamestnávala predovšetkým práca na popularizačno-vedeckom slovníku dejín filozofie *Filosofický slovník pro samouky neboli Antigorgias*, ktorý potom vyšiel tesne pred komunistickým prevratom roku 1948. Prvý výrazný úspech u verejnosti zaznamenal psychologickým románom *Třináctá komnata* z r. 1944 a následne novelou *Marie a zahradník*. 

Jeho vrcholnými dielami potom sú historické romány, predovšetkým pentalógia *Sňatky z rozumu*, *Císařské fialky*, *Zlá krev*, *Veselá vdova*, *Královský vozataj* a trilógia *Královny nemají nohy*, *Prsten Borgiů* a *Krásná čarodějka*. 

Neff taktiež prekladal, a to z francúzštiny, nemčiny a ruštiny. Písal zároveň filmové scenáre (napr. *Tajemství krve*).

## Dielo
* *Nesnáze Ibrahima Skály*, 1933 – paródia na detektívku
* *Lidé v tógách*, 1934 – paródia na detektívku
* *Papírové panoptikum*, 1934
* *Temperament Petra Bolbeka*, 1934
* *Malý velikán*, 1935
* *Poslední drožkář*, 1935
* *Dva u stolu*, 1937 – spor dvoch bratov o dedičstvo po otcovi
* *Omyl růžového stařečka a jiné pohádky pro malé i veľké*, 1937
* *První nálet*, 1937
* *Bůh zbytečnosti*, 1939
* *Vyhnaní z ráje*, 1939
* *Minulost Jany Kosinové*, 1940
* *Pokušitel*, 1940
* *Před pultem a za pultem*, 1940
* *Filosofický slovník pro samouky neboli Antigorgias*, 1940 – 1947
* *Soused*, 1941
* *Gabriela*, 1942
* *Třináctá komnata*, 1944 – román z prostredia pražskej Kampy, zaoberajúci sa skôr ako epickou (príbehovou) rovinou citovým vývojom detského hrdinu Kosťu; v roku 1968 sfilmovaný Otakarom Vávrom
* *Marie a zahradník*, 1945 – novela opäť z prostredia Kampy
* *Nikdo nic neví*, 1947
* *Mladá léta*, 1952
* *Srpnovští páni*, 1953 – ironicky ladený historický román z doby posledných Přemyslovcov
* *Tajemství krve*, 1953
* *Nezlob, Kristino!*, 1956

* Rodová pentalógia:
** *Sňatky z rozumu*, 1957
** *Císařské fialky*, 1958
** *Zlá krev*, 1959
** *Veselá vdova*, 1961
** *Královský vozataj*, 1963
:– tento na pomery české literatúry ambiciózny projekt zachytáva formou kroniky osudy dvoch pražských meštianskych rodov (Nedobylovcov a Bornovcov) v dobe od 50. rokov 19. storočia až po druhú svetovú vojnu
* *Pochodně*, 1961
* *Trampoty pana Humbla*, 1967 – karikatúra českého meštiaka, ktorý sa chová celkom podľa príslovia „kam vietor, tam plášť“ – nekriticky mení svoje politické presvedčenie v súlade s dobou
* Trilógia:
** *Královny nemají nohy*, 1973
** *Prsten Borgiů*, 1975
** *Krásná čarodějka*, 1980
:– táto trilógia popisuje životné osudy Petra z Kukane, syna pražského alchymistu za doby Rudolfa II. a následne za tridsaťročnej vojny
* *Roucho pana de Balzac*, 1981
* *Večery u krbu*, 1986 – kniha spomienok na rodinu a život, ktorá vznikla ako seriál rozhovorov so synom Ondřejom

## Ocenenie
* 1968 Zaslúžilý umelec
* 1979 Národný umelec

## Pozri aj
* Zoznam českých spisovateľov
* Česká literatúra v rokoch 1945 – 1990
* Agnosticizmus

## Externé odkazy
* http://www.phil.muni.cz/fil/scf/komplet/neff.html
* 

Kategória:Českí spisovatelia
Kategória:Česko-slovenskí zaslúžilí umelci
Kategória:Česko-slovenskí národní umelci
Kategória:Osobnosti z Prahy
Kategória:Pochovaní v Prahe